ครม. เห็นชอบแผนพัฒนากลุ่มจังหวัดภาคเหนือตอนล่าง 1 และกลุ่มจังหวัดภาคตะวันออกเฉียงเหนือตอนบน 1  ทุกโครงการสอดคล้องกับยุทธ์ชาติของรัฐบาล ขณะที่โครงที่ยังไม่อนุมัติจะมีการพิจารณาความเหมาะสมต่อไป
คณะรัฐมนตรี เห็นชอบแผนพัฒนากลุ่มจังหวัดภาคเหนือตอนล่าง 1 และกลุ่มจังหวัดภาคตะวันออกเฉียงเหนือตอนบน 1  ทุกโครงการสอดคล้องกับยุทธ์ชาติของรัฐบาล ขณะที่โครงที่ยังไม่อนุมัติจะมีการพิจารณาความเหมาะสมต่อไป



พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า  ที่ประชุมพิจารณาข้อเสนอจากกลุ่มจังหวัดภาคเหนือตอนล่าง 1 และกลุ่มจังหวัดภาคตะวันออกเฉียงเหนือตอนบน 1 ซึ่งทั้งหมด อยู่ในแผนยุทธศาสตร์ของรัฐบาล ในการพัฒนากลุ่มจังหวัดอยู่แล้วในทุกเรื่อง ประกอบด้วย ด้านการเชื่อมโยงระเบียงเศรษฐกิจ ที่มีการเสนอ หลวงพระบาง – อินโดจีน – เมาะลำไย กลุ่มจังหวัดภาคเหนือตอนล่าง หรือ LIMEC (อ่าน ลิเม็ก) ซึ่งที่ประชุมเห็นชอบไว้เป็นส่วนหนึ่งภายใต้กรอบความร่วมมือระหว่างประเทศลุ่มแม่น้ำอิระวดี – เจ้าพระยา - แม่โขง หรือ ACMEC พร้อมพัฒนาศักยภาพโครงข่ายทางหลวงหมายเลข 117 และเส้นทางรองเชื่อมโยงจุดผ่านแดนถาวรภูดู่ จังหวัดอุตรดิตถ์ รวมทั้งอำนวยความสะดวกในการเข้า - ออก ประเทศไทย

ด้านการพัฒนาระบบโลจิสติกส์ โครงข่ายคมนาคมทางอากาศ กลุ่มจังหวัดภาคเหนือตอนล่าง 1 ที่ประชุมเห็นชอบสนับสนุนพัฒนาท่าอากาศยานจังหวัดพิษณุโลก และพัฒนาตลาดธุรกิจการบิน โดยเฉพาะจังหวัดที่ที่ต้องมีการรองรับการท่องเที่ยว รวมทั้งระบบราง ในเส้นทางสายต่างๆทั้งรถไฟรางคู่ เส้นปากน้ำโพ – เด่นชัย-ขอนแก่น- หนองคาย ส่วนสะพานข้ามแม่น้ำโขง ระหว่างจังหวัดหนองคายกับประเทศลาว ยังอยู่ระหว่างการพิจารณา

ด้านแหล่งน้ำเพื่อการเกษตรและการแก้ปัญหาอุทกภัย เห็นชอบให้เร่งรัดดำเนินการพัฒนาระบบชลประทานลุ่มน้ำป่าสัก และการก่อสร้างระบบระบายน้ำในเมือง จังหวัดบึงกาฬ และศึกษาความเหมาะสมพัฒนาลำน้ำสวยเพื่อภาคการเกษตร รวมถึงศึกษาสำรวจออกแบบการพัฒนาลุ่มน้ำในเขตภาคตะวันออกเฉียงเหนือตอนบน 1 โดยมีการเสนอมาทั้งหมด 17 โครงการ มี 8 โครงการที่กระทรวงเกษตรและสหกรณ์ออกแบบไว้แล้ว โดยจะใช้งบเหลือจ่ายในปี 2562 ดำเนินการ ส่วนอีก 9 โครงการจะอยู่ในแผนที่จะดำเนินการในปี 2564-2565

  ด้านยกระดับการผลิตและการสร้างมูลค่าเพิ่มผลผลิต ที่ประชุมเห็นชอบขยายพื้นที่การทำเกษตรอินทรีย์ในกลุ่มจังหวัด โดยการขุดเจาะบ่อบาดาลในพื้นที่การเกษตร พร้อมติดตั้งระบบสูบน้ำพลังงานแสงอาทิตย์ เพื่อสนับสนุนการทำเกษตรอินทรีย์ เกษตรผสมผสาน และเห็นชอบตั้งศูนย์ Excellent Center เพื่อวิจัยและพัฒนาองค์ความรู้ด้าน SME พร้อมหารือถึงการให้กลุ่มจังหวัดภาคตะวันออกเฉียงเหนือตอนบน 1 เป็นกลุ่มจังหวัด คลัสเตอร์ยางพารา โดยนายกรัฐมนตรีให้ไปดูการปลูกยางพาราในจังหวัดบึงกาฬ ว่าการดำเนินจะมีความคุ้มค่าหรือไม่



ด้านการท่องเที่ยว ที่ประชุมเห็นชอบให้พิจารณาศึกษายกระดับการท่องเที่ยวและเกษตรปลอดภัย และเห็นชอบพัฒนาโครงสร้างพื้นฐานรองรับการท่องเที่ยวเมืองมรดกโลกอุทยานประวัติศาสตร์สุโขทัย และให้พิจารณาดำเนินการศึกษาผลักดันแหล่งธรณีวิทยา จังหวัดเพชรบูรณ์เป็นอุทยานธรณีโลก ซึ่งที่ประชุมขอให้การดำเนินการเป็นไปตามขั้นตอน พร้อมทั้งเห็นชอบให้กลุ่มจังหวัดภาคตะวันออกเฉียงเหนือตอนบน 1 จัดทำแผนแม่บทพัฒนาการท่องเที่ยวริมแม่น้ำโขง 7 จังหวัด

ด้านพัฒนาคุณภาพชีวิต ที่ประชุมเห็นชอบเร่งรัดดำเนินการก่อสร้างอาคารผ่าตัดรักษา โรงพยาบาลเพชรบูรณ์ และอาคารผู้ป่วยนอก ศูนย์อุบัติเหตุฉุกเฉินโรงพยาบาลหล่มสัก โดยปรับแผนมาดำเนินการในปีงบประมาณ พ.ศ. 2563 และเห็นชอบให้เร่งรัดการพัฒนาคุณภาพและศักยภาพการบริการสุขภาพโรงพยาบาลในจังหวัดเลย (โรงพยาบาลเลย, โรงพยาบาลวังสะพุง) เพื่อยกระดับระบบสาธารณสุขด้านการให้บริการผ่าตัด และลดความแออัดในโรงพยาบาล ทั้งนี้ คณะรัฐมนตรี ตอบรับข้อเสนอเกือบทุกเรื่อง ส่วนเรื่องที่ไม่รับข้อเสนอนั้น จะนำไปพิจารณาต่อไป สำหรับประเด็นสร้างกระเช้าขึ้นภูกระดึงนั้น ไม่ได้มีการหารือในที่ประชุมคณะรัฐมนตรี เนื่องจากต้องผ่านกระบวนการพิจารณาความเหมาะสมจากหลายหน่วยงานก่อน